الفيروسات هيا مجموعه كبيره من الكائنات بيزيد عددها عن 5000 صنف و بتقف على الخط الفاصل بين الكائنات الحيه و الجماد. بيتكون الفيروس من حمض نووى بيحيط به من الخارج غلاف بروتينى للحمايه.الفيروس كائن بيقوم بجزء من العمليات اللى بتعملها الكائنات الحية: بيتنفس و يتكاثر ، و فى نفس الوقت ما بيقومش بالجزء التانى :ما بيقدرش يتحرك او يخرج. الفيروس كائن ضعيف جدا و اقرب للموت منه للحياه طول ما هو بره الخليه المصابه ، و على العكس من ساعة ما بيدخل اى خليه فبيسيطر عليها و بيحول كل امكانيتها لصالحه بهدف تكوين فيروسات جديده و فى النهايه بتموت الخليه المضيفه.الفيروس ممكن يصيب اى كائن حى من اول الانسان للحيوان للنبات و لحد البكتيريا. الفيروسات بيصنفوها على حسب الحمض الننوى بتاعها: DNA يا اما RNA. و بتتصنيف كمان على حسب عدد شرايط الحمض النووى: ياما شريط واحد (Single-stranded) يا اما شريطين (Double-stranded). فى مجموعه خاصة من فيروسات الـ RNA اسمها الريتروفيروسات (من اعضائها المشهورين الفيروس اللى بيسبب مرض الايدز) ، الريتروفيروسات عندها انزيم اسمه ترانسكريبتيز عكسى و دا وظيفته تحويل الحمض النووى بتاعها من RNA لـ DNA اثناء عملية التكاثر. مارتينوس بايرينك اكتشف فيروس تبرقش التبغ سنة 1898.